b"\n_START_ARTICLE_\nEl Palam\xc3\xb3\n_START_SECTION_\nHist\xc3\xb2ria\n_START_PARAGRAPH_\nEl lloc del Palam\xc3\xb3, en castell\xc3\xa0 Villafranqueza, deu el nom al seu fundador Pedro Franqueza, Secretari d'Estat, qui en 1592 va comprar dues finques (El Palam\xc3\xb3 i Orgeja) en el terme municipal de la ciutat d'Alacant amb la finalitat d'establir-hi un cert nombre de colons. En 1598 li va ser concedida la jurisdicci\xc3\xb3 alfonsina. Uns anys m\xc3\xa9s tard, Felip III li atorgava a la seua titular la jurisdicci\xc3\xb3 suprema._NEWLINE_En la segona mitat del segle XVIII, el senyoriu va acabar en mans d'en Bernardo de Vilarig, Comte de Cirat i Palam\xc3\xb3, que va procedir a l'amollonament i separaci\xc3\xb3 definitiva del terme del Palam\xc3\xb3 del d'Alacant._NEWLINE_A causa de les dificultats econ\xc3\xb2miques per les quals travessava, l'Ajuntament del Palam\xc3\xb3 va sol\xc2\xb7licitar a l'Ajuntament d'Alacant la seua annexi\xc3\xb3 a aquest el 1930. Les condicions de la fusi\xc3\xb3 van fixar-se l'any seg\xc3\xbcent i van considerar-se efectiva a partir de l'1 de gener de 1932. Entre les condicions cal ressaltar la primera d'elles, per qu\xc3\xa8 aquesta vila acceptava amb car\xc3\xa0cter definitiu la fusi\xc3\xb3, i la sisena, per la que la seua poblaci\xc3\xb3 compartiria amb la ciutat d'Alacant el gaudi de tots els b\xc3\xa9ns i drets de la ciutat.\n_START_SECTION_\nMonuments d'inter\xc3\xa9s i festivitats\n_START_PARAGRAPH_\nAl Palam\xc3\xb3 hi ha una esgl\xc3\xa9sia, una ermita, un xicotet cementeri, una biblioteca municipal i dos col\xc2\xb7legis. Se celebren tots els anys, en el mes de mar\xc3\xa7, les festes de Moros i Cristians. El dissabte seg\xc3\xbcent al 14 de febrer se celebra la process\xc3\xb3 c\xc3\xadvica al Pante\xc3\xb3 dels Guijarro on van ser afusellats alguns dels M\xc3\xa0rtirs de la Llibertat el 1844."